তুগরা
তুগরা (উসমানীয় তুর্কি: طغرا tuğrâ) উসমানীয় সুলতানদের ক্যালিগ্রাফিক মনোগ্রাম, সিল বা স্বাক্ষর যা বিভিন্ন সরকারি দলিল ও চিঠিতে ব্যবহার হত। এছাড়াও শাসনামলে মুদ্রায় তা অঙ্কিত থাকত। গুরুত্বপূর্ণ দলিলের জন্য সুন্দর কারুকাজ করা তুগরা তৈরী করা হত। এসব নিদর্শন উসমানীয় যুগের শিল্পের চিহ্ন। সুলতানের শাসনের শুরুতে তুগরার নকশা প্রণয়ন করা হত। দরবারের ক্যালিগ্রাফার বা নিশানচি লিখিত দলিলে তা অঙ্কন করতেন। প্রথম তুগরা প্রথম ওরহানের সময় ব্যবহার হয়। প্রথম সুলাইমানের সময় তা ধ্রুপদি রূপ লাভ করে। প্রাচীন মিশরের কারটুশ ও ব্রিটিশ রাজার রয়েল সাইফারের মত তুগরা কাজ করত। প্রত্যেক উসমানীয় সুলতান তাদের নিজস্ব তুগরা ব্যবহার করতেন।